Virallinen lehti nro C 207 , 21/07/1999 s. 0066



KIRJALLINEN KYSYMYS E-3449/98 esittäjä(t): Amedeo Amadeo (NI) komissiolle (24. marraskuuta 1998) Aihe: Euroopan tekstiiliteollisuus Viittaan komission tiedonantoon neuvostolle, Euroopan parlamentille, talous- ja sosiaalikomitealle ja alueiden komitealle - Toimintasuunnitelma Euroopan tekstiili- ja vaatetusteollisuuden kilpailukyvyn edistämiseksi (KOM(97) 0454 lopull.) ja pyytäisin komissiota osoittamaan riittäviä varoja sellaisiin toimintasuunnitelmiin (pilottihankkeita ja vertailevia analyysejä), joilla edistetään yritysten välistä yhteistyötä seuraavilla aloilla: yhteiset markkinointitoimet kolmansissa maissa; luodaan elektronisten tietojen vaihdon avulla järjestelmiä, joilla varmistetaan nopea palaute ja joissa pk-yritykset, käsityöteollisuus, alihankkijat ja erikoisjakelu ovat mukana; JEV-välineen vahvistaminen yrityksiä varten ja lopuksi erikoisalojen koulutuslaitosten ja taloudellisten toimijoiden liittäminen verkostoon. Komission jäsenen Martin Bangemanninkomission puolesta antama yhteinen vastaus kirjallisiin kysymyksiinE-3421/98, E-3447/98, E-3448/98 ja E-3449/98 (13. tammikuuta 1999) Komission tiedonanto tekstiili- ja vaatetusalan kilpailukykyä koskevasta toimintasuunnitelmasta on osa teollisuuspolitiikan monialaista toimintakehystä. Tähän liittyen komissio on juuri viimeistelemässä suuntautumiskartoitusta, jonka päätarkoituksena on kartoittaa yksityiskohtaisesti ne toimet, joilla tekstiili- ja vaatetusalan taloudellisten toimijoiden aloitteita voitaisiin tukea, ja joilla voitaisiin edistää rakennerahastojen, tutkimus- ja kehitysohjelmien sekä pienille ja keskisuurille yrityksille suunnattujen ohjelmien tarjoamien mahdollisuuksien hyödyntämistä nykyistä paremmin. Etenkin uusiin työmenetelmiin, sähköiseen kaupankäyntiin ja multimedian käyttöön liittyvän tutkimustyön ansiosta huomattava osa komission ehdottamasta tulevasta T& K -puiteohjelmasta omistetaan innovaatioiden tukemiseen (34 prosenttia varoista). Avaintoimintaosuus, joka koskee innovatiivisia tuotteita, prosesseja ja teollisuutta, vie noin 4 prosenttia puiteohjelmalle varatusta budjetista. Komissio on toisaalta ilmoittanut, että 10 prosenttia puiteohjelmalle varatusta budjetista myönnettäisiin pk-yrityksille. Se on myös eritellyt yhdessä muiden talouden toimijoiden kanssa joukon hankkeita, joita voidaan rahoittaa tulevasta puiteohjelmasta. Komissio seuraa tiiviisti taloudellisen tilanteen kehittymistä Kaakkois-Aasian maissa. Näiden maiden markkinoita pidettiin tekstiili- ja vaatetusalan tuotteille lupaavina. Tästä on osoituksena myös näiden markkinoiden merkityksen kasvu Euroopan tekstiili- ja vaatetusalan tuotteiden ulkomaankaupassa. Komission tekemien analyysien mukaan Aasian kriisi tulee vaikuttamaan näiden tuotteiden ulkomaankauppaan, etenkin korkea- ja keskitasoisten tuotteiden osalta. Käytettävissä olevien määrärahojen niukkuden vuoksi komissio ei aio suorittaa tutkimuksia tällä alalla, mutta se seuraa tiiviisti tilanteen kehittymistä. Komission esittämällä toimintaohjelmalla tuotiin esille muutamia ensisijaisia aloja, joilla tämän sektorin osapuolet eli teollisuus, toimialajärjestöt, ammattiyhdistykset sekä kansalliset ja yhteisön viranomaiset olisi saatava nykyistä aktiivisemmiksi. Alan työmarkkinaosapuolten ja komission välisen vuoropuhelun pohjalta komissio päätyi toteamaan, että suunnitteilla olevia aloitteita voidaan mahdollisesti rahoittaa olemassa olevista ohjelmista ja rahoitusvälineistä, Luxemburgissa marraskuussa 1997 kokoontuneen Eurooppa-neuvoston alkuun panemat aloitteet mukaan luettuina.